b'\n_START_ARTICLE_\nSantana (yhtye)\n_START_SECTION_\nVarhainen historia\n_START_PARAGRAPH_\nSantana perustettiin noin vuonna 1966 nimell\xc3\xa4 Santana Blues Band. Yhtye on nimetty sen keulahahmon, meksikolaissyntyisen kitaristin Carlos Santanan mukaan. Pian yhtyeen nimi vakiintui muotoon Santana. Levy-yhti\xc3\xb6 Columbia teki Santanan kanssa levytyssopimuksen vuonna 1968. Santanan j\xc3\xa4senet ajattelivat, ett\xc3\xa4 ensimm\xc3\xa4inen albumi voitaisiin nauhoittaa liven\xc3\xa4. Niinp\xc3\xa4 he taltioivat my\xc3\xb6hemmin vuonna 1968 joitakin omia keikkojaan. Yksi taltioinneista julkaistiinkin vuonna 1997, mutta yhdest\xc3\xa4k\xc3\xa4\xc3\xa4n niist\xc3\xa4 ei tullut Santanan esikoisalbumia. _NEWLINE_Yhtye p\xc3\xa4\xc3\xa4si esiintym\xc3\xa4\xc3\xa4n Woodstock-festivaaleille vuoden 1969 kes\xc3\xa4ll\xc3\xa4, kun promoottori Bill Graham, joka uskoi vahvasti yhtyeeseen, lupasi logistista tukea festivaalien j\xc3\xa4rjest\xc3\xa4jille vain, mik\xc3\xa4li Santana saa esiinty\xc3\xa4. Yhtyeen Woodstockissa soittama esitys kappaleesta "Soul Sacrifice" videoitiin, mik\xc3\xa4 nosti yhtyeen nopeasti yleis\xc3\xb6n tietoisuuteen._NEWLINE_Esikoisalbumi Santana ilmestyi kuukautta my\xc3\xb6hemmin samana vuonna. Siit\xc3\xa4 tuli myyntimenestys ja levy soi paljon my\xc3\xb6s radioissa. Yhtye oli noussut hetkess\xc3\xa4 maailmankuuluksi.\n_START_SECTION_\n1970-luku\n_START_PARAGRAPH_\nVuonna 1970 Santanalta ilmestynyt ensimm\xc3\xa4iselt\xc3\xa4 albumilta julkaistu cover-single "Evil Ways" nousi nopeasti listaykk\xc3\xb6seksi. Samana vuonna yhtyeelt\xc3\xa4 julkaistiin heid\xc3\xa4n tunnetuin kappale "Black Magic Woman", joka oli alun perin Fleetwood Macin kappale. My\xc3\xb6s cover-kappale Tito Puenten kappaleesta "Oye Como Va" oli hyvin suosittu ja nousi samoin nopeasti klassikoksi. N\xc3\xa4m\xc3\xa4 kappaleet sis\xc3\xa4ltyiv\xc3\xa4t yhtyeen toiselle albumille Abraxas (1970), joka on Santanan myydyimpi\xc3\xa4 albumeita. My\xc3\xb6hemmin samana vuonna yhtyeeseen tuli Carlos Santanan lis\xc3\xa4ksi toinen kitaristi, Neal Schon. H\xc3\xa4nen kanssaan julkaistiin vuonna 1971 kolmas, nimet\xc3\xb6n levy, joka sai hyv\xc3\xa4n vastaanoton, ja jolta kappaleet "Everybody\'s Everything" sek\xc3\xa4 "No One to Depend on" julkaistiin menestynein\xc3\xa4 singlein\xc3\xa4. Viel\xc3\xa4 samana vuonna Carlos Santana joutui riitoihin Michael Carabellon, yhtyeen conga-rumpujen soittajan kanssa. Kiistan seurauksena Carlos Santana erotettiin yhtyeest\xc3\xa4. Yhtye ei kuitenkaan menestynyt yht\xc3\xa4 hyvin ilman h\xc3\xa4nt\xc3\xa4, joten he kutsuivat Carlosin takaisin ja erottivat sen sijaan Michael Carabellon yhtyeest\xc3\xa4. Yhtyeen alkuper\xc3\xa4isest\xc3\xa4 kokoonpanosta oli t\xc3\xa4ss\xc3\xa4 vaiheessa j\xc3\xa4ljell\xc3\xa4 Santanan itsens\xc3\xa4 lis\xc3\xa4ksi rumpali Michael Shrieve ja kosketinsoittaja-laulaja Gregg Rolie. Shrieve ja Santana ideoivat jazz-vaikutteisen Caravanserai-albumin. Muutoksia korosti funk-vaikutteinen, moderni basisti Douglas Rauch. Lis\xc3\xa4ksi levyll\xc3\xa4 vierailee_NEWLINE_Tom Rutley kontrabasistina._NEWLINE_Rolieta ja kitaristi Neal Schonia yhtyeen uudistunut, jazz-vaikutteisempi tyyli ei miellytt\xc3\xa4nyt, joten he erosivat. Sen j\xc3\xa4lkeen ryhm\xc3\xa4\xc3\xa4n liittyiv\xc3\xa4t pianisti Tom Coster, ly\xc3\xb6m\xc3\xa4soittajat James Mingo Lewis, Rico Reyes ja Armando Peraza sek\xc3\xa4 basisti Douglas Rauch. Vuonna 1973 ilmestynytt\xc3\xa4 albumia Welcome pidet\xc3\xa4\xc3\xa4n yhten\xc3\xa4 yhtyeen onnistuneimmista. Vuoden 1974 tienoilla Santanan suosio alkoi hiipua, joten p\xc3\xa4\xc3\xa4tettiin julkaista Greatest Hits -kokoelma, joka myi todella hyvin. Suosio alkoi palailla vuonna 1977 julkaistun Moonflower-levyn my\xc3\xb6t\xc3\xa4. Santanan tyyli siirtyi l\xc3\xa4hemm\xc3\xa4ksi funkia, eik\xc3\xa4 musiikki ollut en\xc3\xa4\xc3\xa4 niin latinovaikutteista kuin aikaisemmin.\n_START_SECTION_\nMy\xc3\xb6hemm\xc3\xa4t vaiheet\n_START_PARAGRAPH_\nSantanan suosio alkoi hiipua taas 1980-luvulta l\xc3\xa4htien, mutta suosio on hiukan kasvanut albumien Supernatural (1999) ja Shaman (2002) my\xc3\xb6t\xc3\xa4. Niill\xc3\xa4 esiintyi tunnettuja vierailevia  artisteja, kuten Eric Clapton, Rob Thomas ja Everlast. Vuoden 2005 albumilla All That I Am vierailee muiden muassa metalliyhtye Metallican kitaristi Kirk Hammett.'